
بدي أحكيلك عن طبيعة الحياة وطبيعة الأكل لأهل غزة ... طبعا من حد وأنا صغيرة وأنا بَعْهَد أهل غزة إنهم بحبو الأكل كتير كتير كتير ... فدايما كانو يِصحُو مع الفجر ويصلو الصُبُح ... كنت أشوف أنا وأنا صغيرة كانو يجيبو التُلْتِيّة الفُخار ... الكشكُولة ... إلي بقولولها الكشكولة ... ويجيبو السمن البلدي والخبر العربي المخبوز عالطابون ويعجنوه بالزيت والسكر وبعد صلاة الفجر يفطرو فيه ... هادي وجبة أولى ... هادا الصبح بدري ومع بزوغ الفجر عند ما تطلع الشمس وخاصة بالشِتا يِوَلعُو هالنار ... كانون هالنار ويتجمعو كل أفراد العيلة حواليه ويجيبو هالخبز ويحمصوه وهالزتون والزيت البلدي والجبنة البلدية جبنة الغنم إلي يكونو عاملينها على إيدهم والبيض البلدي يسلقوه على النار ... يحُطو على جنب النار ويسلقوه والكل يفطر وينبسط ويِكَيِف ... هادا من جانب ... من جانب تاني ناس يحبو يكونو عاملين شعريّة على إيدهم ... يعجنو العجينة ويعملو الشعرية وبعد ما ينشفُوها يِصَبْحُو يحمصوها ويعملوها شعرية ... زي شعرية اليوم بس يكونو عاملينها على إيدهم ويِفلْفِلُوها ويِحُطو عليها هالسكر وهالقِرفة وجوز الهند ويفطرو فطور ويِكَيّفُو ... يا إِمَا غير الشعِرِيّة ناس تانيين بِحُبوش الشْعِرِيّة ... إيش بِعْمَلُو ؟ بيعملو إشي إسمو حَرْق أصْبَع ... الحَرْق أصبح هادا بِجِيبُو طنجرة فيها شوية إدام يعني سيرج مع بصلتين وبِسَفحُو البصلة ( بِسَفحُو البصلة : أي يضعوها على النار لتذوب )  بعد هيك يِحُط المَيَّة وشوية مفتول ناشف، يكونو عاملينُو على إيدهُم، ويِحُطُوه ... يِسَقطوه في قلب المّيَّة ويِجيبو خبز ويِفِتُوه كبير كبير كبير ويِديوره عالمفتول ... كلو بيختلط مع بعض مع البندورة مع الفلفل وهادا بِسمو حرق أصبع ... إدْيرُو إمْهُم مثلا في صنية كبيرة ويتجمعو كل أفراد الأسرة صغير وكبير وخصوصا هادا والشِتَا نازل والبرد شديد ... يقولو بدنا ناكل حرق أصبع عشان يِدَفِي قلبنا ويدفي جسمنا ... ناس تانيين عادي الأكل عندهم يعملو سندوشات جبنة سندوشات زعتر وزيت أبو بَكْرَج شاي كبير وزتون ... زتون بلدي سِرِي مع زيت زتون وهادا يكون عندهم أحلى فطور ... يِكَيّفُو عليه ... أو العُمال لما يِرُوحُو يِسرحُو على الشغل تبعهم، الإم تكون إمحضرالهم إلي بقولو عنها السَرْحة ياخدوها معاهم لما يروحو يشتغلو ... يحضرولهم مثلا شوية بندورة ... شوية خيار ... شوية زتون ... فلفل أحمر ... كل هادي الشغلات مع الخبز المْحَمَص والمْقَمر ... يِحُطُولهُم إياه ويِقُلُولهُم رُوحُو الله يسهل عليكو ... عشان يفطرو في الشغل ... وأحيانا يحُطُولهم مَطبَقِية فيها أكل طبيخ ويفطرو ويتغدو بالشغل ... وبعد ما يِرَوحُو يكونو في الدار محضرين الأكل ... هالمْحَضْرَالهم إياه ياكلوه ويِنْبِسطو ... هادا اليوم الإنسان الفلسطيني العادي إلي عايش في قرية أو في مدينة ، كل واحد حسب بيئتو يعمل ... حسب هالموجود عندو يعمل ... هادا الفطور " 

ماذا أفطرتِ اليوم ؟  
أنا والله فطوري بصراحة وبتَواضع ... الصُبُح بدري بأعمل تنكة ينسون وبَصُبِلي كباية ضخمة كبيرة هيك وبأشربها ... بعد نص ساعة صحن هالزيت والزعتر ... زيت وزعتر هادا أحلى فطور ... فطور صحي وخفيف ... ولإنو خصوصا إحنا بِنشتغل مَفِشي مجال أمامنا غير هيك فهادا الشيئ اليومي المعهود ... لكن يوم الجمعة بِصْحَا الواحد بدري بدري ... بنصلي الصُبح ... يوم الجمعة بنكون متجمعين كل هالصبايا والشباب وكبار في البيت ... وبنعمل هالسُفرة الكبيرة أشكال وألوان الجبنة الفيتا ... الجبنة البلدية ... الزعتر الدقة الزيت ... البطاطا المقلية ... بتنجان مقلي ... بطاطا مسلوقة ... بكرج هالشاي ... وبِنْصَحي الكل والكل بيقعد يوم هالجمعة ... يوم الجمعة عشان قاعدين ... الكل قاعد بنتجمع على هالسُفرة وبياكلو وبينْبِسطُو آخر إنبساط ... المهم وأهم ما في الموضوع إنو قبل ما يِخَلْصُو الفطور  بِيّجُو بيسألو إيش بدنا نتغدى اليوم ؟!!! إيش بدك تطبُخيلنا اليوم ؟!!! آه إحنا لسا قمنا عن الفطور عشان تسألو عالغَدا ؟!!! لكن لا مفر ... أنا قُلت كلمة جوهرية ... يمكن من خلال الثقافة العامة إنو أهل غزة أكتر من غيرهم إهتمامهم بالأكل ... يعني بصورة عن جد يعني ( غير طبيعية ) بِحُبُو الأكل ... يعني وإحنا قاعدين على السُفرة بنفكر إيش بدنا ناكل ؟!! أو حتى قبل يوم إيش بدنا نعمل لغدا يوم الجمعة  ... طبعا يوم الجمعة هادا يوم غير عن كل الأيام ... بنكون محضرين       ( أكل منيح ) مثلا على سبيل المثال مبارح فطرنا فطور كويس ... وإعملتلهم عالغدا مسخن عالطريقة الضفاوية ... زي أهل الضفة ... مسخن بجاج محَمَر ... وإنبَسَطُو وأكلو وإتغدو وكَيَفُو ... يا إما مقلوبة مثلا ... أو فتة أو زر مقدر أو رز بِرْيَانِي ... أو جاج محَمَر ... يعني يوم الجمعة بكون أكلة دسمة على الغدا للجميع ... حتى إلي في بيته ... بكون في داره البعيدة بِنْقلو تعال كول وإلا بِحْرَدُو وبِزْعَلُو وبتصير قصة وحكاية ... كييييف ... أنا إبن البطة البيضة وهوا إبن البطة السُودة ... هُوا قلتيلو تعال كول أما  أنا لأ ... لازم إنجمع كل أفراد الأسرة ... حتى لو كانو متجوزين هُما ونسوانهم وولادهم بيجو وبياكلو وبنبسطو وبِكَيفُو وبِبَاتو يومين تلاتة وبِرَوْحُو بعد هيك ... باي باي ... باي باي  ( باي باي : يعني مع السلامة أو إلي اللقاء ) والله معاك "
إيش إفطرتي مبارح ؟

" قلتلك أنا فطوري معهود لإني موظفة ... الموظفين مظلومين ... يعني فطور جبنة عالخفيف ... زعتر ... دقة ... زيت ... إشي بسيط جدا جدا جدا ... هي فطوري غير فطور يوم الجمعة يعني "  
" أنا قلتلك يوم الخميس كنا جايبين جاج ... ونَضَفْنَا الجاج ... وتَبَلْنَا الجاج وحَضرنا الفراشيح تعت المْسَخن ... إلي هيا الرقاق الخميلة تعت المسخن ... حضرناه قبل بيوم لإنو الكهربا بتقطع ... إحنا عهدنا عهد الكهربا إلي بتقطع طول النهار ومَبْتِجِيش كتير ... فحضرنا البصل لإنو المسخن بِدو بصل كتير ... وجهزناه على أساس الصُبح بتكون قاطعة الكهربا وإعملنا اللازم ... وإعملنا صدر هالمْسَخن وهالجاج وكلهم طِلعو وإنبسطو...  وإلي زاد خليناه هَلِيّ بيجو على بالو بعد هيك ياكل بياكل ... صحة وميت ألف عافية على قلب كل من أكل "
بالنسبة للعشاء ؟ 

العَشَا ... يا وَرَديه عالعَشَا !!!! العَشَا والله لو نُص الليل ... ينامو بلا عَشَا ... لأ ... وعَشَا ما شاء الله ( تقصد أن وجبة العشاء فيها بركة يعني كثيرة ) هو المفترض إنو يكون العَشَا قليل وخفيف وإشي بسيط ... لكن إحنا لأ ... لازم نقلي مقالي ... البِتنجان البطاطا البندورة المقلية ...  جنب الجينة جنب الزعتر والدقة وبكرج هالشاي ... تقريبا مشابه للفطور ... وأحيانا الولاد بِوقفُولنا ... إيش بدكو يا ولاد ؟ آه اليوم بدنا تايلندي ... الساعة تسعة أو عشرة ... بدنا تايلندي !!! له له له !!! تايلندي !!! جاج ... صدورة جاج ... حد بياكل جاج وحَبش بهالليل ؟!!! والله أحلى حاجة ... بِجيبو هاللحمة وهالفليفلة         ( الفليفلة: الفلفل الحلو ) وهالبَصل وهالخُضار وبِعلمو هالتايلندي ... وبِجيبو هادا الخبر الفينو الطويل وبِعَبُوه وبِحُطو هالجبنة الصفرا وعالتوستا يِخوي ... اليوم كلو عالتُستا ويالله ووزع وكول ... يا إما تشكن بيتزا زي المطاعم ... بدال ما يجيبو من المطعم تشكن بيتزا بِعملو هالتشكن بيتزا وبِجمعو الكل ... إذا في بنت متجوزة تعالي والله يَما الليلة عاملين تشكن بيتزا تعالي إنتي وجوزك وولادك ... بِتِيجي ... يالله وهاتي حماتك معاكي وبْنتجَمع وبعملو التشكن بيتزا عالعشرة بالليل ... بِنَشْفُو ريقنا من هالأكل وإحنا نايمين ... وإشرب مَيّة بعدها .... وأحيانا بِجِيبو شاروما مثلا ... كل واحد فرشوحة شاروما ضبل ولاّ عادية 
( ضَبِل : يعني مضاعفة فرشوحتين بدل فرشوحة واحدة / ضبل ضبل : يعني مضاعفة الفرشوحة واللحم كذلك )  وهالستار وهالكولا وهالسِفِن وهالشاي بعدو وهالقهوة ... وبِسْهَرُو وبِنامُو ... لكن أيام الأربعينية ... هالأيام هادي أحلى حاجة وأحلى ما في الأمر هُوا الآتي : والله يَمَا بدنا نعمل كانون نار وإنجِبلنا إتنين كيلو فحم ... طيب يا حبيبي روح جيب كيلو فحم ولاّ إتنين كيلو ... بِوَلعُو هالنار وبِجيبو هالسندوشات الفيتا وهالشبك على هالنار على هالفحم وحَمِص حَمِص ... وحَمِص حَمِص ... على القعدة هادي عاد ... ما شاء الله كان ... ربطتين خبز بِرُوحُو ... ربطتين !!! كل واحد تلت تِرغفة أربع ترغفة إرغفين ... يعني هالقدرتو بياكله ... وكان الله بالسر عليم ... هادا خلال اليوم كله من الفطور للغدا للعَشَا ... وطبعا بدي أنوه لشغلة تانية ... النقرَشة هادي ... النقرشة بين الفطور والغدا بِنَقِرشُولهم شوية ... بين الغدا والعَشَا ... عصرية ( وقت العصر ) بِعْمَلُولهُم إشي بسيط وسندوشات بسيطة عالسريع قبل العَشَا وبياكلو ... والله يعين هالمعدة على هضم هالطعام هادا كله خلال اليوم الدراسي ... لإنو بكون كلو دسم ... ويمكن هادا بيوحي بأحوال إقتصادية جيدة لكن إحنا بِظل ظروف إقتصادية سيئة ... مَرَات بنقول إيش بدنا نتعشا ... بتسأل الإم ... بِتقلهُم إيش رايكو يا ولاد نعملكو بندورة وملح ... هالبندورة دوائر سندوشات وبِتحَمَصُو وبِحُطو عليهم شوية جبنة وبياكلو وبِكَيفُو ... أو بطاطا مسلوقة وملح ... إطرنشات إمدورة هيك إذا بدها تتريح الإم يعني ... شوية ملح عليها ويالله هي سندوشين وكول ويالله روح نام ... مرات بِرضُو ومرات ما بِرْضُو حسب طبيعة اليوم ... حسب طبيعة اليوم إذا الحالة الإقتصادية جيدة إذا كان في مصاري إذا مفشي مصاري ... حسب هادا بتمشي كل الأمور ... وأحيانا بِمُر الأسبوع كله مرة سلق وعدس ومرة بامية وعدس ومرة مجدرة ... بِزْهَقُو حالهم ... لإنو عدس ... كلو عدس مش متعودين على أكل العدس ... مرتين بالشهر ممكن ... لكن لما يكون آخر الشهر ومفلس الواحد إيش طابخة يَمَا عالغدا ؟ بطاطا وعدس ... بِكَشْرُو وبِلْوو بوزهم وبِقلبو ضهرهم وبِرُوحو ... بِرُوح بِجِبله علبة حمص وبياكل ... طيب يوم تاني نفس الأسبوع ... إيش طابخة يَمَا ؟ آه والله يَما سلق وعدس ... ييييه الله يقطع هالعدس ... إزهقنا العدس ... وأنو مين ياكل العدس ؟!!! طيب اليوم التالت ... هادا آخر الشهر ... آخر أسبوع بالشهر ... إيش فيه للغدا ؟ والله مجدرة وسلطة ... هادي المجدرة نوعا ما بِحُبُوها لإنها أكلة شعبية ... بِحُطُو هالمجدرة وبِنعمل هالصلصة والسَلَطَة بِدِرس تومة وأكم من حبة بندورة ولمونة وبِنْحُطها جنب هالمجدرة والبصل المقلي على وجها ... يعني الصحيح هادي ها بِتْشَهِي ... يعني أهون من البطاطا وعدس وأهون من السلق وعدس أو الباميا وعدس أو العدس لوحده ... فنوعا ما هادي بِمشي حالها ... لكن حَيتْعَوَضُو بعدها بأكلة جاج ولاّ اللحمة ولاّ الكباب ... لإنهم إتعودو عالعِز ... ومرة وحدة تغيرت الظروف ... فالأكل لازم الإنسان يصبر ولازم الإنسان يتحمل الوضع إلي هُوا فيه مهما كلف الأمر ومهما كان " 

ليش إتربط العدس بآخر الشهر ( تأخر الراتب ) ؟ 
" ليش إرتبط العدس بآخر الشهر ... والله الصحيح هُوا العدس كان زمان رخيص ... على ما أذكر كان الكيلو بتلاتة شيكل ولَمَا غِلِي صار بأربعة شيكل ... لكن أنا شايفة اليوم العدس مكلف يعني مش رخيص لإنو كيلو العدس حوالي 8 شيكل اليوم ... يعني صار الضعف ... ورغم إنو عدس بس مُكلِف ... لكن بِتْبَطَرًو عليه وبِحُبُهوش كتير ... هُما إعتادو إنو العدس مَبْيَكلهوش إلا الفقرا وإلي إعتاد عالرفاهية بيكلهوش ... فَهُوا بِقُولو عنو لحمة الفقرا ... لكن هُما إعتادو وعالعِز فَبِتَقَلُو من أكل العدس رغم إنو العدس بروتين ومفيد وحديد وكل القيمة الغذائية فيه ... حتى إنس أذكر مَرَة زُرِت طبيبة مع إحدى السِتَات فكانت نصيحة طبيبة النسا والولادة إلها ... أنا إتفجأت ويمكن أول طبيبة تقول هالكلام هادا ... إنو كلي عدس ... قد ما تقدري كلي عدس وإذا بِصَحِلِك كل يوم تشربي شُب عدس ... ( شُب عدس: شُب أي كاسة كبيرة أو كُبَاية كبيرة ) هادا بِقَوي الجنين من كل النواحي وخصوصا هيموغلوفين الدم ... أعصاب الدم والعظام ... فقيمة غذائية عالية جدا جدا للي يقهم الشغلة هادي وللي يِقَدر الشغلة هادي "
شو أكتر طبخة مشهورة عندكو ؟   
" في طبخة مشهورة وطبخة معهودة ومحبوبة عند الكبار في السن ... إلي هيا بِسَمُوها ملوخية وفول ... إسمها الشعبي البِسَارة ... بس يعني أنا بأجيب سيرتها فَلَقيت الوجوه عابسة ... ( كان بجانب المبحوثة بنتها ) إعْبَست وكَشَرت بس بمجرد سماع إسم الطبخة لإنو فعلا بِنطبُخها هادا بقلي يَعْ ( يَعْ : لفظ يدل على القرف من الشيئ وعدم تقبله ) وهادا بقلي ... يييه إيش هادا الطبيخ !!! هادي طبخة ؟!!! فشي إلا الأبو والإم والسيد والسِت بِحُبوها ... والبعض من هالولاد ... نادر جدا إلي بياكلها ... فحتى مش طابخين بِسَارَة لكن إلي حَوَلَيّه عَمَال ْمكَشِر بمجرد سماع إسم هادي الطبخة بقولة لا إله إلا الله والله أكبر ( أذان العِشَاء )
( ْمكَشِر: أي تبدو ملامح عدم الرضا على تعبيرات وجهه )  

المبحوثة طلبت الانتظار لانتهاء الأذان قلت لها مش مشكلة فقالت ( لا ... الأدان بأدن مالك ؟!!! )    
إيش بِتفضلي تشربي بعد الفطور ؟      
" والله إحنا دايما بَكْرَج الشاي الكبير مَلْيَان عالفطور وإذا ما شرباه عالفطور ... عادة بعد الفطور مباشرة لازم نعمل بكرج الشاي وإنْصُب ... إلي بِشرَب بْسُكَر بشرب بسكر وإلي بشرب من غير سكر بشرب من غير سكر ... مثلا أنا وحدة من الناس إلي بِحُب يشرب قهوة ... بَحُبِش أشرب شاي بَحُب أشرب قهوة ... من أول ما أقوم عن السُفرة ... الله يرضى عليكي يا بنتي ويسعدك تركبيلي تنكة هالقهوة وتعمليلي كاسة قهوة يا توحة مثلا ... فبتروح بتعملي كُباية هالقهوة ... أنا مثلا بحب القهوة ... غيري بقول لأ قهوة بديش بدي شاي مثلا وبِشْرَبو شاي "

إيش بِتفضلي تشربي بعد الغداء ؟  

" عادة شباب اليوم بِحبو إنهم دايما يِجيبو كولا أو ستار أو سفن ... بِكَيّفُو ... ماما جِبيلنا بالله كولا ... أنا وحدة من الناس بَكْرَه الكولا وبَكْرَه شُرْب الكولا وبَكْرَه إنها تدخل الكولا عالبيت ... عن جد لإني بأحِس إنها مُضِرَة جدا ... وبقْرَأ إنو هادي الكولا مُضِرة جدا ... حسب ما إجا ببرنامج الأقصى إنو الكولا يعني الله يِعز الجميع بِستخدموها في تنضيف الحمامات لأنو فيها مواد كيماوية مؤثرة جدا ... وعشان هيك أنا كَاشَة من الكولا              ( كَاشَة: أي لا ترغب شرب الكولا أو تقرف منها أو تتخوف من شربها ) لكن لو بدي أخليهم يِجيبو بِجِيبُو سفن يمكن ها أفضل من الكولا شوية ... أو ستار يمكن بِضَل أخف منها ... لكن الشيئ المُفَضَل عندي أنا وعند جميع النساء من سِتَات البيوت العصير الطبيعي مثلا ... يعني إحنا الحمد لله والشكر لله رب العالمين بلدنا بلد الخير ... كل إشي موجود وفشي إشي بينقَص علينا ... إلي بِنْزِل عالسوق الصبح بدري بِتْرُد روحه من شوفة الخُضرة ( بِتْرُد روحه : لفظ يستخدم للتعبير عن الراحة والسعادة ) من شوفة الفواكه ... من شوفة الحمضيات ... يعني كل موسم بنلاقي عصير إلي نُعصُرُه ونستعيض فيه عن العصير الجاهز أو الشيئ الجاهز ... مثلا اليوم موسم البَلَنْصْيَة ( البرتقال ) البُكْسَة ب15 شيكل ولاّ 10 شيكل ... بنُعصُر بَلَنْصْيَة ... جوافة بموسم الجوافة ... جوافة بِنجِيب كتير وبِنْخَزِن بالفريزر وبْنُعصُر ... التوت الأرضي ولو إنو غالي اليوم ويعني قليل إلي بِعْصُورُه يعني بياكلو أكل ( من المعروف أن أي من الفواكه الغالية لا يستخدمها الناس للعَصر فهذا بإعتقادهم خسارة أو قلة بركة ودائما يُفضل أكله ) على سبيل المثال القرفوت عِنا ... الجزر مثلا ... يعني لو كيس الجزر أو كِسِين بحق قزازة دوا ( دواء ) ورغم إنو الجزر مليان فيتامينات ومواد غذائية طبيعية وفيتامين سي وجميع الفيتامينات المُركبة حتى بي كُومبِلِس موجود بالجزر والأطباء بِنْصَحُو بهادا ... فَكَاسة جزر يوميا مثلا أفضل من قزازة كولا أو قزازة سِفن أو ستار وهكذا ... يعني الفاكهة الموجودة ممكن إنو الواحد يستغلها ... اللمون ولو إنو غالي لكن كاسة لَمَنَاضة بِتسوا قزازة كولا ... وهكذا ... هالموجود أنا بحب إنو أتعامل معاه طبيعي أكتر من الشيئ الصناعي "

( اللَمَنَاضة: هي عصير الليمون تتكون من ماء وسكر ولمون ) 
طيب هل تُفضلي أكل المطاعم ولاّ أكل البيت ؟
" هادا سؤال وجيه جدا ومثير جدا ... أنا بحمد الله والشُكر لله إلي إبن من الولاد والله بسم الله ما شاء الله  أكله ولا أكل المطاعم ( تقصد أفضل من طعام المطاعم في إشارة إلي زكاوته ) فإيش بدنا بِعمَلنا ... إيش بدنا بِعْمَلنا ... وللأمانة تشوف الأكل ... بِشَهِي ... يعني تقول مطعم عامل ... وأفضل من أكل المطاعم بمليون مَرَة ... طازة لذيذ مُغّذِي نضيف حسب الماوصفات إلي بِدنا إياها والطعم إلي بدنا إياه ... بِعْمَلنا على كيفنا ... لكن أكل المطاعم مرات بِيجِي عالبال ... لما بِجِيبه الواحد أحيانا بِكون منيح وأحيانا كوَيٍس وأحيانا الواحد بِكِش مِنُو ... لكن الأفضل إنو الواحد يعمل أكله بإيده في بيته ويعمل إلي بدو إياه ويشتري الشغلة طازجة على عينه ... مثلا يروح على بياع الجاج يقله والله بدي 12 جاجة ... ياخد الصدورة ويعمل تشكن بيتزا أو تايلندي أو صنية شاورما أو صنية جاج محمر ويجيب الفينو الطويل أو المْدَوَر ويعمل هاالأكل ... بِكون عارف إيش إلي عمله وعارف نضافته والطعم إلي بدو إياه وبِحُط البهارات إلي بِدو إياها ... وهكذا ... ومن ناحية إقتصادية بِظِلْ هالظروف أفضل وأحسن ... وإقتصاديا هَا بِوَفِر علينا كتير ... بدل ما نشتري التايلندي ب15 شكيل بِتكلفنا 5 شيكل أو 6 شكيل مثلا ... فرق شاسع ... ويعني هادا بكون موائم للظروف الإقتصادية إلي إحنا عايشينها "
" أكل المطاعم كوَيِس ومنيح والله يرزق الجميع ... لكن أول حاجة غالي ... تاني شيئ لو صاحب المطعم زاد عندو إشي مش حَيِكُبُه ولا حَيِرمِيه ... حَيِخلطه ... حيعمل فيه أي حاجة ... إشي طبيعي جدا ... هادي وجهة نظري ويمكن بعرفش كل واحد إلو وجهة نظر ... في ناس بِفَضلُو إنهم يِروحو عالمطاعم وياكلو بالمطاعم ... لكن طول حياتي مَرُحْتِش يمكن 10 مرات على مطاعم ... 30 سنة 10 مرات عالمطاعم كلها ... ليش ؟ لإنو ممكن يِنْعَمَل في الدار أفضل من أكل المطاعم وأرخص من أكل المطاعم وكمية أكبر والولاد كلهم ياكله ويِشبَعو ويمكن نعزِم كمان إلي بِنْعِزهُم على أكلة معينة ومَنِخْسَرِش كتير " 
طيب أصناف زي المعلبات إنتي بتاكلي منو ولا لأ ؟ 

" عادة بتنزل عالسوق حتلاقي أشكال وألوان أغلبه مُعلبات ومغلفات ... فإلي بِحُب الراحة بيتَهَافت على شراء هادي المعلبات وهادي المُغَلَفات وهادي الأشياء الجاهزة ... أنا شخصيا بالنسبة إلي أرفض إني أنا أّدّخِل مُعَلَبَات على بيتي ونادرا ما استخدم المعلبات يمكن أكتر شيئ بستخدمه إلي هيا عُلب البندورة رغم إني ها بأجِيبها لكني ما بستخدمها بصورة رسمية ... عندي بندورة بأعْصُر بندورة وبَحُطِلِي معلقتين صلصة عليها وبَمَشِي الطَبْخَة وبتِطلع أزكى ما يكون ... ليش ؟ صحيح هِيا كويسة ورخيصة وبتوفر الوقت لمن انا ما بِهمني إني أنا أتعب وأوفر الوقت ... أنا اتعب وآكل أكلة شهية بشيئ طازج أفضل إلي إني أنا أشتري معلبات ... مثلا على سبيل المثال يعني لو بدي فِطِر بَشتري فِطِر طبيعي ولا بَجِيب عُلب الفِطر ... أو زتون ... بَعمل زتون أنا بَخَزْنُه في البيت لسنة كاملة ولا أشتري زتون مْعَلب في مُعَلَبَات ... ليش ؟ لإنو هادي مُضرة جداً ... مُضرة بالصحة فيها مواد حافظة ... فيها مواد مسرطنة ... ممكن عالمدى البعيد إذا الإنسان ضعيف ممكن إنو يُصاب بأمراض كتيرة فالوقاية خير من ألف علاج ... فَبَدل ما أجيب المُعَلَبات طبعا يمكن طول نهارها بالشمس ... تكون مطعوجة تكون مْصَديَة تأثر على صحة الولاد ... صحة الشباب والصبايا وصحتنا ... لأ ... منو رياضة للجسم ورياضة لأعضاء الجسم ... يعني إنو الواحد بشتغل ... بِيعْصُر بندورة ... بُمْرُت حاجة (بُمْرُت: يِفَغِص أو يَفرُك ) أي إشي تاني أفضل إلو ... بِحَرِك جسمه ... بِحَرِك دمه ... بدال الأشياء الجاهزة إلي بِتضرنا وبنفس الوقت مش صحية لأي جسم "  
" أي مكان بَرُوحو يعني بلاحظ ملاحظة ... لازم الإنسان الواعي يِنبه غيره للشيئ ومَضار الشيئ ... أي مكان ... مش كنايني ... كنايني ... بناتي ... نسوان إخوتي ... صحاباتي ... أي مكان بَرُوحو بلاحظ إ نو مثلا على سبيل المثال الوحدة بتجيب الطَوَا لما تقلب بطاطا بِتدير كل علبة السيرج أو تلتينها عشان تقلي بطاطا ... صح منظر البطاطا بِكُون حلو وزاكي لكن بتكون مُضرة جداً جداً جداً ... يعني الشيئ مش بِكُتُرتُو ... الشيئ معتدل إستخدامه بإعتدال بِكُون صحي وغير ضار بالجسم ... لإنو السيرج لَمَا يقلو أكتر من مَرَة ... مرتين أو تلاتة مش حَتْكُب قزازاة السيرج لما إتْحُطها ... حَتخَليها لَمَرَة تانية ومَرَة تالتة وطبعا هادا أكبر ضرر عالإنسان ... فطبيعتي أنا بَفَهِم كنايني ... بَوَجِهُم للصَح بَقُلْهُم هادا ضار هادا نافع تِعْمَلُوش هيك .. وإلي بيسمع يسمع وإلي ما بِسْمع ذنْبه عَجنبه ... ( ذنْبه عَجنبه: يعني يتحمل مسئولية نفسه ) المهم أنا أقعد معاهم وأَفَهِمهم الصح من الغلط عشان ما يكون إلهم في رقبتي خَطِيّة ... كلكم راعِ وكلكم مسئول عن رعيته ... طبعا هادا من ناحية السيرج ... كمان يعني مثلا على سبيل المثال بِقُلِك هَــــا كيف نعمل ؟!! عَسبيل المثال أنا شخصيا بَعَلِمْهُم وبأعمل كالآتي ... مثلا بَجِيب طنجرة صغيرة وبَحُط شوية سيرج فيها ... عأساس أسَفِح البصة ومَاَكَتِرِش لإنو لو بدي أعمل بالطنجرة إلي بَطْبُخ فيها بدها سيرج كتير ... بالتالي هيني قللت من كمية السيرج بالأـكل المُضر للإنسان ... أو بَسْتَعِيض بالزيت ... بَسْتَخدِم زيت بدل السيرج عالطبيخ ... لذيذ وزاكي ومفيد وبمنع السرطانات وبنفي الوقت بقلل  نسبة الكولسترول في الدم وهكذا ... بالنسبة لأكره شيئ يعني يمكن بَكْرَه يدخل البيت مَعِنُو الكل بِحُبو ولذيذ وناس كتير بسْتخدموه نسبة كبيرة كبيرة كبيرة من الناس بِيستخدموه ... شو هُوا هادا ... هادا هُوا الآتي: المَاجِي ... الماجي في ناس عندي بالكراتين بِجِبوها ... مرطبَنَات وبَكِتَات ومكعبات ... فش طبخة إلا بِحُطه ماجي عليها حتى لو عالجاج إذا طبخوه بِحطه ماجي عليه ... طبعا أنا بَحُب قراءة الكتب والكتب الطب الشعبي ... والكتب الطبية ... فقرأت إحدى المقالات إنو الماجي أكبر ضرر لجسم الإنسان هوا الماجي واستخدام الماجي بالنسبة لأمراض القلب وأمراض الشرايين والكولسترول وارتفاع نسبة الدهون في الدم ... الدهون الثلاثية والدهون العادية ... والبعض بيقول إنو بيرفع السكر ... الماجي أنا قارئة كتير عنها كتير وحاضرة حلقات كتير فالماجي بِتُدخُلِش البيتن إلا نادر نادر جدا ... طبعا هادي الماجي إمْأَكَس عليها (إمْأَكَس عليها: ممنوعة )  حاجة تانية إلي هيّ المرتديلا بأنواعها كتير بِمُوتو عليها المرتديلا ... سندشات مرتديلا وفلفل أحمر ... سندوشات مرتديلا ولبن ... مرتديلا بعض الناس بْيَّكْلُوها مع كاسة شاي لكن أنا يمكن عشان نفسهم ... بِشُوفو الولاد في الدكان بتيجي على بالهم ... كل تلت أربع تُشهر لما بَجِبلي قالب واحد ... بش عشان مَيِضَلِش نفسهم فيها ... لكن إنو بصورة مستمرة أنا أعتمد عليها وأّرَيِح نفسي لأ ... أنا بَرضا بتعبي وصحة الولاد والشباب والصبايا والكَناين أفضل من إني أنا أجيب وأَرَيِح نفسي وأحط هالسندوشات المرتديلا وأقلهم يالله أفطرو ورُوحُو ... لأ ... بأعملهم فطور صحي أفضل من إني أنا أَرَيِح نفسي وأعملهم هادي السندوشات وبالنهاية هُما يِنضَرُو" 

بس جيل اليوم كله بحب يِرَيِح حالو وبِحب الجاهز والمعبات وغيره ؟   
" أنا بالنسبة إليّ ... يعني تقريبا أنا مواليد 1958 ... يعني متوسط ... فَأنا طبيعتي بَحُب الشُغُل وبَحِب الشيئ الطبيعي ... ولأني بحب كل شيئ طبيعي بَحِس بلذة مش بتعب ... ولا بَحِب أتعب حالي ... بالعكس بَحِس إنها هادي راحة نفسية إني أنا أَدِيت واجبي ... كنت مخلصة بتربية أبنائي ولو على حساب تعبي ... لكن الملاحظ إنو بنات اليوم يعني بَحُبُو الشغلات الجاهزة ... كلها تِجيهُم جاهزة ... الأكل الجاهز ... يُــــــه أعصر بندورة وأَتَعِب إدَيَّه !!! إيش بدي بهالورطة مَبَفتَح عالعلبة وبأحطها وبَطْبُخ وبَأَرَيِح حالي وفكت يَولاد ... أنا بَقُلْهُم لجيل اليوم وللصبايا هدولا الصغار ... إنو لأ هادا ما هُو تعب ... هادا راحة ... وإنو الأشياء الجاهزة بِقَدَر ما يمكن إنهم يِبِعدُو  عنها محافظة على صحة أبنائهم وصحة الاطفال والشباب والصبايا وصحتهم هُما حتى ما يصابو بأمراض والله سبحانه وتعالى قادر على كل شيئ " 

طيب معروف عِنا فيه أكل طازة وأكل متلج إنتو شو بِتْفَضْلُو ؟ 
" إحنا عيلة متواضعة ورغم إنها متواضعة لكن من زمان وأنا بأرفض الأكل المْتَلَج ... بَحُبوش ... لكن كمان رَب الأسرة بِدايق كتير لما بِعرف إنو جايبين أكل متلج ... رغم إنو بالدول الأخرى كل أكلهم متلج ... الجاج متلج ... خرفان متلجة ... جِديان متلجة ... سمك متلج .. لكن هِنا إحنا عِلِتْنَاْ ( العائلة ) بِتْحَبِزِش الشيئ المتلج ( بِتْحَبِزِش: لا تُفَضِل) بِتْحُب الشيئ الطازة المدبوح قدام عينها ... يعني كل إشي يكون على عينها ... وفي ناس كتير مَبِتدخِلِش الطازة بيوتها ... مَقُدرِتهَاش ... فشي ظروف إقتصادية جيدة إنها تروح تشتري طازة فَبِتْرُوح بِتشتري متلجة ... مثلا اللحمة الكيلو ب 50 شيكل أو 45 شيكل ... مفشي ... مَقُدرُتهُمِش يشترو ب50 شيكل ... أو إيدهم ماسكة ( إيدهم ماسكة: بخلاء ) أو مَعْهُمِش مصاري يِجِيبو فَبِدهُم يِمَشو أمورهم ... بِجِيبُو متلج الكيلو ب 22 أو 24 فَبْتِفْرِق معاهم ... لكن أنا شخصيا يعني معنديش رغبة على الأكل المتلج هادا ... بأجيب لكن مش كل شيئ ... مثلا ضُرة متلجة باميا متلجة بازيلا متلجة لكن الأشياء التانية لأ ... فيه سمك البَكَلاي هُوا الوحيد إلي بِحبوه متلج ... يعني بِكَيّفُو عليه ... لكن إنا رغم إني بَحُبوش لكن لإنهم بِحبوه بأجِبِلْهُم إياه ... فَحسب طبيعة الأسرة وحسب إقتصاديات الأسرة وحسب إقبال أفراد الأسرة عالأكل المتلج بتضطر العيلة إتجيب إلي بدها إياه سواء متلج أو طازة " 
الناس الفقراء مستحيل ياكلو الأكل الطازج ؟ 

" الناس إلي وضعهم الإقتصادي سيئ ...  لأ ... أنا بعرف ناس حقيقة إنو ناس عَقد حالهم ( يعني بُسطاء وغلابة ) وإقتصادياتهم مش كويسة ورغم ذلك بِقُلَك نص وقية لحمة طازة أحسن من كيلو متلج وبِجيبو ... البعض أغنياء وأطباء ودكاترة ومُدَرا بقلك أنا مش مستعد أجيب الطازة ... لأ ... الطازة والمتلج واحد ... فبروح بِجِيب متلج ... بِدخلش الطازة على بيته ولا بِطعميه لولاده ... طبعا الناس نفسيات ونوعيات وكل واحد حسب ظرفه وحسب نفسيته وحسب وضعه الإقتصادي وحسب الظروف إلي هُوا عايش فيها طبعا هُوا بِجيب ... فغالباً كل ما كِبرت عدد أفراد الأسرة إيش بدو يلاحق ولا إيش النص وقية بدها تيجي !!! فبضطر يروح يجيب متلج بدل الطازة ... يا إما هَا في بعض الناس عِنا إلي عندهم أرض ... إلي عندهم أرض ووسع وخَلا زي ما بِقولو ... بِرَبُو خرفان ... بِرَبُو جديان ... بِرَبُو بط بِرَبُو جاج بِرَبُو حَمَام وبالتالي بطعمو ولادهم طازة من إلي ب بِرَبُوه وبِلجأوش للأسواق ولا أي إشي ... هادا حسب طبيعة الأسرة وحسب طبيعة أفراد الأسرة  "  
كل عائلة إلها مميزات إنتو شو بالنسبة لعائلتكم ؟ 

" والله إحنا عِيلتنا ( العائلة ) ما شاءالله عليهم صلاة النبي ... آه يحيمهم الله بدون ذكر إسم العيلة ها ... طبعا هدولا من النوع إلي عندهم صلاة النبي إقبال شديد على الأكل ... ومش أي أكل صلاة النبي ... الأكل الدسم ... والله الأكل الدسم ... لو كان الواحد عامل رجيم ومخفف أكله لما تكون أكلة دسمة أنوو بِكَيِّف بياكل ... مثلا على سبيل المثال بِيجو بتجمعو كلهم بِجيبولهم عشرة كيلو كباب ... خمسة كيلو جناحين ... دبابيس خمسة كيلو وبِشووه ... كول وأنا بآكل ... بِحُبُو الأكل الدسم بشراهة ... بِحبُو الأكل الدسم بشراهة ... نفسهم مفتوحة عالأكل ما شاء الله ... حتى لو شبعانين بياكلو ... مثلا عندي كمان السُكر ... أنوو كاسة الشاي تُلتها سُكر ... والبعض نصها سكر ... عسل ... بِحُبُو الغالبية العظمى من أفراد الأسرة الشاي عَسَل مثلا ... لكن القهوة عالريحة أو سادة ... شوية سكر أو سَادَة ... يعني هي إلي بِمَيِز العيلة ... وبعض من أفراد العيلة وين فيه خرفان وين فيه سمك فريدي ولوكس ... خمسة كيلو السمكة وأربعة كيلو السمكة ... وين فيه مشاوي ... جاج كباب .. أنوو ... بِفوتُهاش نهائياً ... وما شاء الله صلاة النبي يعني الواحد فيهم بقدرش يمشي ولكن لو إنحط الأكل بِزيح زي ما بقولو بعض الشباب ... بِقُمِش جعان ... بِدْبُكها وبِقُوم ... وبِفُك زي البنطلون كمان عشان ياكل زيادة ... وبدي أقول حاجة ملاحظاها وسائدة نوعا ما ... بتلاقي الواحد تِخِن ... تخن تخن تخن ( أي زاد وزنه كثيرا ) صار عندو رغبة إنو يقلل أكله فَهُو بقلل أكله ... بيلجأ إلي إنو يقلل أكله ... بييجي عالدار إيش طابخين ؟ والله طابخين جاج محشي ... هُوا بدو ياكل شوية ويروح ؟!!! لا ... بِكْسِر كل إلي عمله وبِروح بقعد وبِنسى إنو بدو يخفف وزنه أو حتى لو كان مريض ... أنا بعرف وحدة سِت مريضة راحت عالدكتور تتحكم وكان معاها إشي شديد على ما أذكر هيا كانم معاها إنو وجها إزْرَق وإيديها إزرَقُو وشبه بدو يصير معاها جلطة ... فالدكتور إيش حكالها ؟ حكالها إنتي يا حجة مش لازم تاكلي فسيخ ولا جاج كتير ... بالذات الفسيخ إوعك تاكليه ... إذا أكلتيه حَتمُوتي ... أوعك تخَشِشيي البيت وأأكد عليها إنو متحطهوش في تُمها ... طب هيا روحت عالبيت قالت خلص بديش آكل أنا ... أنا آكل فسيخ أموت !!! لأ ... أنوو لو الفسيخ قدام عيني مش راح آكل منو ... بعد يومين تلاتة إبنها جاب فسيخ ... إيش صارت تقول ... آكل ولا ما آكل ... آكل ولا ما آكل ؟ حسب الرواية هادي ... قالت الرب واحد والعُمر واحد ... تعالي يا بنت إقعدي كُلِي بِدك تموتي مع السلامة ... بِدك تطيبي طيبي ... والله إيش قالتلي ... قالتلي والله طَبيت آكل بشراهة ... جعانة عاد أنا ... هادا على لسانها ... تآكل تآكل فسيخ فسيخ ... قالتلي والله أكلت قلت والله ما راح يِطلع الصُبُح علَيّا ... وقالتلي هيني عايشة لليوم ... هادا الكلام قلتلك إياه وهي إلو خمس سنين وهيني مَمُتِش ( لم أموت ) فالأعمار بيد الله وكل إشي بإرداة ربنا ... أنا أريد وأنت تريد والله يفعل ما يريد ... فالعمر إلو حد محدود لكن كل موتة إلها سبب ... فيعني هادي طبيعة البعض هيك ... طبيعة البعض بِقُلك بِديش آكل بديش آكل لما يكون الأكل بعيد عَنُو ... لما ييجي الأكل ويقرب منو خلص سبحان الله ... هادا بالنسبة للممنوعات من ناحية طبية على أساس المحافظة على الصحة ... بدي أحكي شغلة تانية مثلا بنكون سهرانيين ويا مَحْلاَنَا وقاعدين ... طيب بِيجي الرجال والله أنا جاي عبالي عوامة ... والله إيش رايك نروح نجيب عوامة ... ياابن الحلال بعيدة ... من وين نروح بنص هالليل ... خلص جاي عَبالي عوامة ... بدي آكل هلقيت عوامة ... لا حول ولا قوة إلا بالله .... طيب رُوحو جيبو عوامة ... طيب مرة تانية والله بدي معمول ... المعمول مش إلي بعجوة ... جاي عَبَالنا معمول بمكسرات ... هادا طبعا مش موجود إلا تِوصاية بِوَصُو عليه ... طيب بدنا نروح نجيب معمول بمكسرات ... الكنافة النابلسية ... كنافة عربية ... بِتيجي على بالهم فجأة ... والله هادا الحلو بالشِتَا بِسْتَغنُوش عَنُو ... مثلا بِكونو ماريين بالجندي يِتْمَشُو ( منطقة الجندي المجهول في حي الرمال بمدينة غزة ) فيه عرفات وفيه ساقالله وفيه أبو السُعود ... أنوو يِعبرو عن باب أبو السعود ومَيِمَيلُوش ياكلو حلو ... لا ... أبدا زي حلويات دمشق برام الله والكنافة النابلسية بنابلس ... فَبِمَيلُو بياكلو كل واحد صحنو وبِرُوحو بِروحو ... يعني هادي شغلات بِتيجي عَبالهم كتير ... ليش ؟ لإنو هُما إتعودو على الخير وعلى الأكل واتعودو إنو الوجبات التلاتة مَيِفَوتُهَاش ... ولا وجبة نهائياً " 

ما علاقة النَفِس بالأكل ... يعني لو كان أقارب عندك وشافو الأكل بتصير نفسهم بالأكل ومش منيح ما ياكله منو ؟

" الأكل مرات يعني في ناس بِهِف عَبَالها الأكل يعني مثلا مارقة بالشارع شافت موز بِيجي عَبَالها الموز راحت عند ناس هدول الناس والله عاملين حُلبة مثلا ... يعني إذا عاملين حلبة وشَمَت ريحة الحُلبة بِييجي عَبالها الحُلبة ... إذا رَوحت ومَحَطُوش حلبة بتضلها النفس فيها  ... طيب أنا يا عمي شامة ريحة حُلبة إنتو عاملين حلبة ؟ والله لازم آكل من هالحُلبة إن مأكلتش حَتِنتفِس ... تضل النَفِس فيها ... فناس كتير بِعتِقدو إيش ؟ بدك تُرد العين والحسد طَعْمِيه ... أطرد النُقَم باللُقَم ... يعني طعمي التُم تِستحي العين ... طَعمِيه بِتْرُد العين ... بِترُد الحسد ... فَبِقلك الشغلة إن جبتها وإجا ضيف عندك أو أي حد عندك ... لو ولد صغير أو سِت كبيرة لو صاحبة بنتك زميل إبنك شاف الشغلة أو شم رِيحتها إكرمُه ... جود من هالموجود ... إكرمه وحُطِلو ... بياكل من هالموجود بِتضلِش نفسه بالشغلة وصاحب البيت بياكل الشغلة وهُوا مطمأمن لإنو ما بتكون منفوسة أو حد نَفْسُه فيها ... إلي نَفْسُه فيها وأَجَت عَبَالو أكل منها وطعماه منها فش مشكلة ... فكتير عِنا بعتقدو إنو لو إجا ضيف  وعينه بِتصيب أو بُحسُد يعني بالأحرى ... بقلك طعميه من الموجود ومن إلي شافه بتحمي حالك إنتا من النفس مع قراءة القرآن طبعا إليّ هيا سورة الفاتحة تلت مرات والمعوذات كل سورة تلت مرات بتطرد النفس وبالتالي هُوا بِضَل مرتاح نفسيا في بيته ومن جهة ولاده ومن جهة الضيف لو إجا ... أو أي حد بيدخل البيت إنو مثلا يِصيبهُم بالعين أو يُحسدهم أو إشي زي هيك ... في ناس كتير يعني لو إجا وشم ما أكل بتلقيه بتضل نفسه فيه وبتضَل الشغلة منفوسة فَبيعتِقدو طبعا البعض خصوصا الكبار في السِن إنو لو أكلوها الولاد حَيِجرَالهم إشي ... ولو بطنهم إجعهم بقلك آه والله ها إجا وشم ريحتها وما أكل منها ... لو أكل منها ما صار لإبني هيك ... الشغلة أكلناها وهيا منفوسة ... ياريتنا طَعْمِنَا منها ... لو طعمِنا منها لَطَلَعنا النفس منها وبَطَلَت منفوسة وبالتالي بتباركو لو أكرمو ضيفهم من هالموجود عندهم وبِضَلُو مطمنين عليهم وعلى ولادهُم " 
طيب على سيرة إكرام الضيف لو شخص عزيز إجا عندك من الخارج شو بتقدمله من طعام وشراب ؟ 

"  يعني السؤال هادا وجيه ... عِنا بالنسبة إلنا أهل غزة بالذات إيش بِقولو ؟ بِقولو إكرام الضيف واجب وطبعا الكَرَم ... الله حث الإنسان المسلم عالكَرَم وإنو يِكْرِم ضيفه ... ويِكرم إلي نازل عندو سواء قريب أو غريب ... فأهل غزة مشهورين بإنو لو إجا عندهم ضيف من بَرَة من خارج البلد بِتْحَيَر إيش يِعْمَله ... من حد ما يدخل البيت لغاية ما يروح يِرَوح أو إن كان بدو يَضل بدو ينام وهُوا سُفرة جاية وسُفرَة رايحة ... من أكل غدا فطور عَشا من مشروبات شاي قهوة نسكفيه زهورات حليب وقرشلة ... يعني بِتْحَيَر إيش يعمل ... بِتْحَير إيش يجيب ... مثلا بليالي الشِتا زي هالليالي سحلب بالهالمُكَسرات أو قينر بهالمُكسرات وإيش إسمو هادا ... مُغاط ... جيل اليوم بِعرَفُش بس الكبار بِعرفوه وبِحبو يشربوه ... خلينا نقول ممكن إنو الحلويات ... بِروحو يعملو كنافة عربية ... كنافة نابلسية ... حلبة ... رز وحليب وبرتقانية ... مهلبية برتقان ... وكاكاوا وبفاريا والكستر ... يعني بِتْحَيَرُو إيش يِجِبوله ... مثلا على سبيل المثال إجت سُلفتي إلي هيا إلها واحد وتلتين سنة مش جاية ... فَتْحَير إيش الواحد يِعْمَلها ... كل يوم إشي شِكِل ... تقول إيش إنتو ؟!!! وين بدنا نودي الأكل ... هادا طبيعة أهل غزة عكس الأجانب ... بِقُلَك                 help your self  ... ok ... I WANT THES AND THES ONLY  بس ... يعني مش زينا هيكي ... فالشعوب ثقافات في الأكل وفي النوم وبالطَلعَة " 
كيف إستقبلتي سُلفتك ؟ 

هيا طبعا لما إجت سُلفتي عِنا بعد واحد وتلتين سنة ... بِنسْتنا ( ننتظر ) تِصحى ... أول حاجة فنجان القهوة ... كاسة القهوة الصغيرة السادة وهيا بالفرشة نشرب القهوة ... نقوم يعمله إيش ؟ حليب وقرشلة ... طيب هادا كَسِر سُفْرَة ... حليب وقرشلة ... بعد شوية مثلا شعرية بجوز الهند وبالقرفة ... طيب يا عمي هينا فطرنا وسلم إديكو وعنيكو ى... أنووو ... هادا فطورك !!! لا ... لازم نعمل فطور ونزبط فطور ... الفطور إلي حكينا عليه قبل شوية ... السُفرة الكبيرة الممدودة المملوءة بكافة أنواع الأكل للفطور ... الجبنة الصفرا الجبنة البضة ... الدُقَة ... الزعتر ... بندورة مقلية ... بطاطا مقلية ... بتنجان مقلي ... وهكذا ... طيب الغدا ... إيش بِدك إيش جاي عَبَالك ... دلل فيها ... عِز فيها ... والله لَتقولي ... إيش ما إنتي عايزة إحنا حَنُطبُخ ... طابخين طابخين فَقُولي إيش إلي جاي عَبَالك ... بِنعملها إيش إلي بِييجي عَبالها .... وبعدها المشروبات السُخنة ... إنام ساعة ساعتين بعد هيك يالله نطلع إنْشَممها الهوا ناخدها عند كاظم تاكل بوظة كاظم ولاّ بوظة معتوق ... نِتْمَشا بالجندي ناكل كنافة نابلسية من أبو السعود ... طب هي متقدرش تمشي وتقول حياتكو دي هيك دايما على طول ... هيا مصرية ... طبيعة أهل غزة بِعِزُو الضيف وبدَلِلُو الضيف زيادة عن اللزوم " 
طيب لو إجا هذا الضيف ومفش مصاري أو مفش قبضة إيش بتعمله معاه ؟  
" والله إكرام الضيف واجب ... هوا جود من هالموجود لكن بردو دينا حثنا على إكرام الضيف ... والله برزق ... طالما إنو الإنسان نَوَا إنو يكرم ضيفه الله بِبعتله ... حتى لو بدو يِدَايَن الواحد ويادي الواجب إلي عليه ويِبَيض وجهو ويعمل اللازم وعالقبضة بِسِد الدِيْن عادي جدا يعني ... ولا يقصر بحق ضيفه ولا يقلل من قيمته وواجبه شيئ ... فهادا شيمة أهل غزة وطبع أهل غزة وشيمة الإسلام والمسلمين " 

طيب إنتي لو إنعزمتي عند ناس والعزومة طلعت على أكلة عادية مثلا بتزعلي ؟  

" والله هالموقف هادا صار ... صار ولليوم الكل فاكرو ومش ناسينه وكل ما يِحكو بقولو متذكرة لما عمتو عزمتنا وتفضلة وانا عزماكو ويوم الجمعة وهِيلَة ومِيلَة وإحنا متعودين إنتو تكون العزومة وبالذات يوم الجمعة أكل دسم ... فتة وجاج ... مقلوبة ... يعني إشي دسم يعني ومزبط والكل متشجع يروح على العزومة ... وعَمتُو يا عَمْتُو يا عَمْتُو ... لما دخلنا يَختي هادي ريحة مجدرة ... معقول عاملين مجدرة ؟!!!! هي ... دخلنا قلنا لا مش معقول مجدرة يمكن جيرانهم عاملين مجدرة ... لكن مش معقول الجيران لإنو يوم الجمعة معهود أكلة دسمة ... فدخلنا ... الطنجرة عالغاز بَكْشِف الطنجرة هيك إلا هِيا مجدرة ... طنجرة كبيرة ... قلتلهم والله يا ولاد مجدرة عن جد ... كلهم إعْبَسُو وإنكبدو قال يا ورديه إجينا بسيارة طلب وهادا وبالآخر عمتو تعملنا مجدرة والله العظيم إنو هادا كلام ما بصير ... والله هادي قلة إحترام ... لكن بِدُو يِمَشي الواحد الكل زِعِل ... أنا شخصيا قلتلهم عادي ... يعني هي الموجود عندهم ... لا كَلف الله نفساً إلا وسعها ... هاي إلي طِلِع منهم فَسَلِم إيديهم وعِنيهم وحَطُو هالمجدرة وإحنا أكلنا ... جَعَنِين الكل جعان وسَلِم إديكو وسلم إديكو ويخلف عليكو لكن حقيقة لليوم مش ناسيين الموقف نهائياً لإنو معتادين إحنا إنو العزايم تكون عزايم محرزة زي مثلا رز مقدر قِدَر ... إلي بِعملوها بالفرن عالحطب ... رز ولحمة وكلها بِسَتووها بالفران بَرَه ... وبِجِيبُوها ... أو بالمطعم يعني في محلات للأكل اليوم بجاطات رز وجاج رز ولحمة جاهز بِجِيبوه ... لإنو بقدروش يطبُخو طبخات كبيرة وكمية كبيرة لكل العِيلة فَبِرَيّحُو حالهم ... بِرُوحو بِوَصُو عليها وبِيْجُو ... فهادي يمكن المرة الوحيدة إلي كان عزومة على مجدرة ... يعني إنْعَزمنا عَمْجدرة وأكلناها عَمَضَد ولكن سلمنا بالأمر الواقع وقلنا سَلِم إديهم وعِنيهم رغم إنو يعني يُعتبر شيئ عادي ... مش مكلفين إنهم يِدَّايَنُو عشان يِعملو إشي دسم " 

طيب وإيش فيها أكلة المجدرة ؟ 

" فش فيها إشي المجدرة ة خير وبركة وزاكية لكن ما إعتدنا إنو ننعزم عمجدرة أو على عدس أو على طبخة ... يمكن طبخة عادية هـا ... طبخات عادية أهون من المجدرة لإنو إعتادو إنهم يِطبخو المجدرة لما آخر الشهر بِفَلْسُو وفش معاهم مصاري بُطُبْخُو مجدرة ... ولما حتى يكون عائلية فشي حد غريب أو فشي حد من بَرَة بِعملولهم كيلو مجدرة وهالبصل المْحَمَر عليها وهالسَلَطة بالتومة واللمون ... سَلَطِة مجدرة وبياكلو وبِنبِسطُو " 

طيب إنتي شو رأيك بموضوع العزايم بين الناس ؟ 

" هيا حقيقة يعني العزايم كتير ناس بِتذمرو منها بِقُلَك أنا ليش أعزم وأخسر وأبْلِش حالي وأوسِخ حالي وأخسر مصاري ودَوشَة وتتوسخ داري وكزا وكزا وكزا ... ففي البعض مش مؤيد لعمل العزايم وبالذات برمضان ... البعض الآخر بقلك لأ ... لو بدي آداين مستحيل يِمُر رمضان أو تمر فترة معينة مأعزِمِش ... لإنو هي هالعزومة ... لما أعزم هي هالمرة مرتين تلت مرات بالسَنَة ... خليهم يكونو أربعة ... في ناس بتتبارك بالعزايم وبتحب العزايم وبتحب اللمة وبتحب تْجَمِع الكُل ... وبِنْبِسطُو لما يِجَمعُو الكل حتى لو بدهم يخسرو ... في ناس بقلك لا والله أنا مش مؤيد ... حتى لو أختي ... وبرمضان بَعزِمهاش مش مشكلة عادي أنا بَحُبِش أعْزِم ... لا أنِعْزِم ولا أعْزِم ... هادي حرية شخصية وهوا حُر ... لكن أنا بقول إلي بِبِر إمه وأبوه حتى لو كانو ميتين بكون حريص كل الحرص إنو يعمل على راحة من يَمُت إلو بِصِلَة من إمو وأبوه حتى لو كان أصدقاء إمو وأبوه ... يبرهم يودهم يزورهم يِعزمهُم ... يِجَمِعْهُم يِبْسِطْهُم كإنو مِبْسِط إمه وأبوه ... فَمِش راح يخسر يعني هوا لما يِعزِمهُم ... يعمل يوم الجمعة لولادو جاجتين ... مين بدو يعزم ؟!! خليه يِجِبلُه أربع خمس جاجات زيادة ... بدو يِنِكْسِر منهم ؟!!! لا مش حَيِنكسِر بالعكس الله ببارك بِصحته وفي ماله والله بِرزقو إنو جَبَر خاطر الولايا وجَبَر خاطر خواته وفَرَّح خَواتُه ... خواته إنْبِسَطُه عنده ودعوله ... لكن هادا بِرجَع للشخص نفسه هل هوا عنده إستعداد إنو يِعْزِم خواته ويِعْزِم خَالاته ويعزم عماته ... هادا برجع إلو ... لكن اليوم الظروف الإقتصادية صعبة فمعظم الناس يعني بَطَلُو مَيّالين للعَزَايِم لإنو العلاقات الإجتماعية اليوم بَطَلَت قوية زي زمان ... زمان بَفْتَكِر أنا لما كان واحد يغيب ... يسافر بَره ويرجع أبوه يِعْمَلُه عزومة ويِعْزِم كل العِيلة وكل الجيران ... كل واحد بالعِيلَة كان يِعْزمُه ويِعْزم كل العيلة ... أو لما واحد يموت كل الحارة وكل العِيلة يِنْعِزمه عالتلت تِيام أكل ... اليوم لأ هاي الشغلة أنا ملاقياها قلت وصارت فاترة ... مَبَعرَفِش ليش يعني هل هي الظروف الإقتصادية ... هل هي العلاقات الإجتماعية ... هل هِيّا قناعات النسوان ... نساء فلسطين ... الواحدة بِتْقُلك بدال ما يِجِبْلِي خواته وولاد خواته وبنات خواته وجيزان خواته وأتعب وأشقَى ... وإيش بدي بالهلورطة ... لا كل واحد ياكل بداره أريَح ... وبتجهل إنو بِيبْسِط صلة رحمه ... بِيسْعد صلة رحمه ... صلة رحمه بصيرو يدعوله والله سبحانه وتعالى ( بِرضا عنو ) يعني من أراد أن يُبسَط له في رزقه فليصل رحمه ... ومن أراد أن يطيل الله في عمره فليصل رحمه ... فالي بِيِصَل الرَحِم ولم يقطع رَحمُه وبِعِز رحمه وبِعْزِم رحمه وبِزور رحمه وبِبِرهم وبِفقدهم بكل شيئ الله سبحانه وتعالى ببارك في رزقه الحلال وبِبَارك في صحته وبِبَارك في عُمْرُه ... فمش غلط يعني مبدأ بر الوالدين وبِر الولايا وبِر صلة الرحم ... يعني مثلا أنا إلي إبن يعني هُوا بِفَرِح الكل وبِعْمَل للكل حفلات ... السُفرَة من أول الصالون لآخره وبِجيب خواته وبِجِيب الكل فَهوا هلقيت تخرج جديد والكل بِقُلك يالله خلينا نِبِسطُه ... زي ما أبسطنا بدنا نِبِسطُه ... يعني مقابل هُوا أبْسَطْهُم  إجا يوم هُما يِبسطوه ... فإلي جَبْلُه كيكة وإلي جَبْله بدلة وإلي جَبْلُه بنطلون وإلي جَبْلُه قميص وإلي جَبْلُه مكسرات ... طاولة طويلة عريضة ... وإلي جَبْله فاكهة ... يعني هدايا ... والأكل والشرب إعتادو يعمله حفلة مثلا جميع أنواع المكسرات والكيك والشاي الكاكا والخيار والكلمنتينا والبرتقان ... يعني سُفرة طويلة عريضة من هالأكل وهالمشروبات وهُوا عِمل غدا صواني كفتة وتغدو وإنبَسَطُه"
كل هادا الكلام بيأكد إنو الطعام صار وسيلة من وسائل التواصل بين الناس ؟ 
" الفرحة حلوة وإدخال السرور على قلب المؤمن شيئ جميل جدا ... والأكل هوا وسيلة للتواصل الإجتماعي ... يعني لو حد زار حد شيئ طبيعي حَيقعد عندو فترة بها ... والمُقرب المُقرب ممكن ييجي يوم من الصُبُح فواجب عليه إنو يعمل هيك ... عادات الأكل والشرب مهياش شيئ رسمي وأساسي لكن من باب الإحترام ومن باب الواجب ومن باب إكرام الضيف ... هوا بِعَمِق الأواصر الإجتماعية بين أفراد الأسرة وبين الجيران وبين الأهل وبين القَرايب ... ويعني زي ما بِقولها المثل ... طعمي التُم تستحي العين ... وإلي بِقَدم السبت بِلاقي الحَد قدامه ... فكل إنسان ممكن يِمر بظروف يعني بعرفش إيش الزمن بدو يصير فيه ... وين بُكرة بِدو يكون ... حتى لو هُوا قَدَم لأقرب الناس إلو خير يمكن يوم من الأيام يروح يقع في ديقة يلاقي حد يِقدمله خير ... يعني شوف هالقصة ... كان في الحصار أزمة شديدة بالغاز والأنبوبة لما نوديها عند الراجل تضل شهر وشهرين لما يِرجعها مْعَبَيَة ... فيوم من الأيام عريش إتجوز لما تزوج إجا واحد من ولادي يِقُلي يا إمي والله صاحبي تجوز وفشي عندو غاز وفش عند أهله غاز إحنا عِنا تلت أنابيب ... قال يا إمي بدي آخد أوديله هالأنبوبة عَشِنُو عريس وبدو يِعمل أكل وبدو يِعِز حاله وبِجيه ضيوف مش معقول يقعد بلا غاز والجرة بدها شهر أو شهر ونص أو حتى شهرين لما تِتْعَبَا ... فأنا قلتلو يَمَا مش غلط خُدلو الأنبوبة ... نَط الولد إلي أصغر مِنُو الشب الي أصغر منو قال لأ ... كيف إحنا بأزمة غاز وإنتي تعطيه الغاز وتُقليله وَديها ... وطب وإحنا كتار وإحنا وين نروح ؟!!!  قلتله إسمع وفتح وِدنك منيح ... إنتا اليوم ساندته بالغاز وفكيت ديقته وأدخلت البهجة والسرور على قلب هالعريس هادا هوا ومَرتو في هالأربعينية وحتى كانو بدهم يِشغلو الدفاية في الأربعينية ... ويستخدموها بردو للطَهِي ... فهوا سكت على مضد ... هوا  ساكن طبعا في بيت لحاله وكان عِنا موجود ... أغلب أيامه يقعد عِنا ... فَهوا قال بدي أرِرَوِح ... قلتله الله معاك رَوِح ... لما رَوَح دخل البيت أنبوبته فِضْيِت ... وعندو صغير واحتار بدو إنبوبة غاز ... بدها تعمل مصاصة حليب للولد ... بدو يُطبُخ ياكل ... بِدو يجيه ضيف ... الغاز ما بقدر الإنسان يستغني عنو ... إحتار هُوا عاد ... هالموقف هادا صار فعلا ... إحتار ... وين بدو يروح ... طيب تَوِي مْرَوِح من عند إمه بدو يرجع لإمه ؟!!! مِسْتتقلها ... مَر عليه زميل إلو ... صاحب عزيز عليه عن باب الدار إلأ هو بِقُلُه والله يا فلان إنو ما عندي غاز ... ولا نقطة غاز ... كان الغاز عزيز يعني نادر الوجود عِنا ... والله ما عندي غاز ومش عارف إيش بدي أعمل وتَوِي مْرَوِح من عند أهلي ... بدي أروح أرجع عليهم ... لا ... إيش صاحبه قله ؟ قله إطلع معايا ... قله وين أطلع معاك يا زلمة ؟!!! قله بس إطلع ... طِلع معاه فصاحبه وين راح ؟!! راح على دارهم ... عَبَر البيت حَمَل أنبوبة غاز مليانة من داره وجابها بالسيارة وقله خدها وخليها عندك لما تتعبا أنبوبتك بِتجِبلي إياها ... فهوا إستغرب ... قلك يا الله أنا توي قلت لإمي لأ مَتوَدِيش أنبوبة الغاز للعريس لكان هيا أعطته إياها ... زي مَهِيا فرجت كرب هادا الشب الله سبحانه وتعالى يسر الأمر ومن غير ما يُطلب إجته الجَرَة لباب الدار ... فمن هديك اللحظة وهوا أي شغلة عندو ما بمنعها عن حد ... لإنو شاف بعينه كيف إنو إلي بقدم خير للناس وبِفُك ديقة غيره الله سبحانه وتعالى بِفرج ديقته ... كلو هادا ليش ؟ عشان يعمل أكل وشرب لولادو ويعمل الحليب لولادو ... لو إجاه ضيف يكرمه ... يعمل فطور وغدا ويعمل جاجتين ... يعمل فتة ... ياكل ... هوا بردو كان عريس بالمناسبة ويعني أول مولود ... يعني كانت تجربة صعبة هوا بدو بَردو يِمَشِي أموره ويِجهز بيته ويعمل اللازم والمولود إجاه جديد لسة وخلص سَلَم بالأمر الواقع وصار يقول لأ ... الواحد يقدم خير بيلاقي خير "
طيب على سيرة العرسان في أكل معروف خصوصي للعرسان ؟ 

" جِبنا سيرة العِرسان وقادنا الحديث عن العرسان لأكل العرسان ... طبعا العرسان عِنا هِنا العريس إلو أكل خاص ... أكله خاص ... يوم عرسه طبعا هُوا وعروسته إعتدنا كالآتي ... طبعا عالغدا لازم العريس يِتْغدا من غدا عُرسُه ... رز ولحمة وكولا ... غدا رسمي ... والعروسة بِتكون عند الكَوافيرا ... فَبِودولها أنجري الرز واللحمة على الكوافيرا عشان إمها تغديها ... تعمل شعرها وتلبس البدلة البيضة وتتزوق قبل ما تروح عالصالة ... لازم تتغدا ... إم العريس ... أهل غزة ... الغزازوة غزازوة ... طبعا بتكون محضرة للعرسان ... العريس والعروسة عَشَا ... العَشَا إيش بِكُون ؟ يا كباب ... جاج محشي أو زغاليل محشية ... أو سمك ... يعني إشي دِسم ... بِرَوِح العريس من الصالة بِحُط هالعَشَا ولو إنو بكون مَلهُوش نفس يِتْعَشَا ... لكن هيك العادة ... بِحُط العَشَا وبِتْعَشو وبِكَيْفُو وبِحُطو راسهم وبِنامو ... وهلقيتا بِيجي الفطور للعريس والعروسة ... إيش إعتادو للعرسان ؟ أهل غزة طبعا ... في عِنا مهاجرين والمهاجرين طبعهم غير عن الغزازوة ... الغزازوة عِنا طبع إحنا إنو إم العروسة بِتْجَهِز غدا لأسبوع ... غدا للعريس والعروسة ... لغاية أسبوع العروسة الغدا عَإم العروسة ( والدتها ) ... كل يوم بِتعمل إشي وبِتْوَديه ... واليوم التاني بْتعمل إشي غير ... على مدى الأسبوع ... يوم جاج محشي ... يوم سمك مشوي ... يوم مفتول ... يوم بتجيب وجبات جاهزة بْتبعَتها ... يوم زغاليل محشي ... يعني العريس بِكون عايش هالأسبوع غير شِكِل ... بِكَيِّف ... وبعد ما الأسبوع بِخَلِص خلص ... طبعا الأكل كلو ... الخبز مع الستار أو الكولا أو السفن مع اللبن كلو هادا بِتجهزو إم العروسة غدا جاهز كامل وقبل الضهر بِتوديه مع أخوها ... مع أبوها ... بِصَلْها لباب الدار ... وأحيانا لو كانت العروسة مع العيلة بِعْمَلو للعريس والعروسة وبِبعتو لبقيت العيلة عشان يتغدو ... لغاية ما يِخَلِص آخر يوم في الأسبوع وبعدين إم العريس هِيا إلي بِتتولى الأكل ولفترة معينة أكم من يوم وبعد هيك بصيرو ياكلو مع العيلة أو يِطُبخو لحالهم وياكلو لحالهم "
طيب العرسان بعدها بصير عندهم ولاد ... يعني بعد ما تكون عروسة بتولد المَرَة على مين الأكل وشو أكل الولدة ؟ 

" أكل النَفَسَات ... النَفَسَة لما تولد ... بِقولو عنها نَفَسَة ... وهيا طبعا بعد عملية الولادة بتكون مُجهدة ومُرهَقة وتعبانة وبحاجة لَغِزَا ( الغذاء ) عشان ترضع البيبي وعشان حليب اللِبا يكون دِسم ... فبتكون بعد ما تولد جعانة ... ميتة من الجوع زي ما بِقُلُوها ... فعلى طول بِحَضرُولها الأرانب ... بِعمَلُولها أرنبة على مرقة وبِعملولها الفَت ... خبز مع اللحمة أو شوربة مع اللحمة أو بتاكل اللحمة وبتشرب المَرَقة هيك ... هادا الغدا ... أو من حَد ما تولد ... غير عن الحُلبة ... بعد ما تولد بِغْلُولها شُبْ حلبة ... تِيرْمُس حلبة كبير وكل ساعة بِتِشرَبِلها كباية كبيرة عأساس إنو يِتنقا دمها ... يدسم حليب اللِبا ... تتريح هِيا وينضف جسمها ... وبنفس الوقت يِقوا دمها ... الحلبة أو ينسون أو زهورات .. الحليب بردو ... الحليب طازة مغلي بِتشربه ... وبتضل لأسبوع تقريبا أكل خاص إلها ... الأكل قلنا يا أرانب يا إما جاج محشي أو مشوي أو جاج بِمَرَقة او شوربة ... إلي بِيجي على بالها ... هِيا إيش بدها بِشاورُوها ... إيش جاي على بالك اليوم ؟ كبدة مثلا ... بِشوُولها إياها أو بِقلوها ... إلي بدها إياه زي ما بدها هيا ... الزغاليل حامي عالنَفَسَة ... الزغاليل نادر ما بِطلبُوهم ... لإنو الزغاليل حامية ... بِفَلضلو تاكل أكل بارد ... زي الأرانب وصدورة الجاج السمك بردو كمان كويس ... يوم بِجبولها سمك يوم شاروما والعَشَا طبعا بكون كيف ؟ يعني تشرب إشي دسم ... الحليب ... اللبن أب ... اللبنة ... شغلات زي هادي بِتجيب الحليب ... شغلات بتجيب الحليب بتضل عند راسها وبتشربها باستمرار وتفطر من الصبح بدري الساعة ستة الصبح حليب وقرشلة وهكذا كل يوم لغاية الأربعين يوم ... بِتْرَبعن بعد هيك بتاكل من أكل الدار " 
بعد هيك بدها الإم ترضع وإنتي قلتي جيل اليوم بِحُب يِرَيِح حالو فَبِشَربُو ولادهم حليب صناعي شو رأيك ؟ 

" بالنسبة لبنات اليوم هوا المعهود اليوم صارو يعملو توعية بالمستوصفات ومراكز تنظيم الأسرة ... توعية للأمهات ... بالذات صبابا اليوم ... يِوَعُوهُم إنو حليب الإم هوا أفضل غذاء للمولود لإنو هُوَا بِقَوِي جِهَاز المناعة وإنو مش لازم هِيَا تستغني عن حليبها بالحليب الصناعي ... لكن المعروف إنو السِت لمن تِولِد بِتيجي ترَضِع إبنها بِصِير آلام ... والثدي بِتْجَرح ولَمَا يرضَع الوَلد بِتِتْوَجَع كتير ... بطنها بِصِير يِجعهَا كتير ... بِغَلِبْهَا ... بِرْضَعِش منيح ... بِعْرَفِش يِمْسِك الحَلَمَة منيح ... وبالتالي هِيَا بْتتبَلْبَش ... ( المبحوثة تُمَثل حوار بين الزوجة وزوجها ) آه والله جِبلي مصاصة بس صغيرة  ... طيب لأ رضعيه كزا كزا ... لا بس مرة وحدة ... حَأعمَلُو مصاصة مَرَة وحدَة ... بِدِيش أعْمَلُو كل يوم ... طيب هي جبنا المصاصة ... طيب يا ابن الحلال شوية ينسون يشرب الولد !!! بدي بس عُلْبِة حليب ... عُلْبِة الحليب حَتضَل شهر عندي مش حَأعْطِيه ... طيب جِبنا عُلْبِة حليب ... شوية شوية صار ياخد حليب مرتين بالنهار ... تلت مرات بالنهار والليل ... أربع مرات ... وهكذا ... وفي النهاية الولد بِيجفَا صِدر إمه وبِبَطل يرضع من إمه ...         ( المبحوثة تُمَثِل حديث زوجة الإبن وهي تحدث زوجها لإقناعه بشراء الحليب الصناعي )  والله الولد مَهو راضي يرضع ... يا ورديييه عليا ... مالك يا حبيبي مالك ياروحي ... أي إنت شايف والله ما بَنَام الليل ... طُول الليل بِعَيط  ... مَات من العِياط ... حرام عليك جعان با ابن الحلال روح جِبْلُو علبة حليب ... بتكون الساعة 11 بالليل ... 12 بالليل .... 10 بالليل ... روح جِبْلُو علبة حليب ... حرام عليك والله ما نَيَمْنَا ... شايف الولد ... وهكذا ... وبعد هيك والله الولد مَهو راضي يرضع بِالْمَرَة ... يالله ضَلَك جيب كل أسبوع علبتين حليب وهادا الولد عِييي ( صار مريضا ) وحَكِم هالولد وهكذا ... بِقتنعوش بالإشي الصح إنو حليب الإم لا مثيل إلو ... ولا حليب صناعي بِسِد عن حليب الإم ... وعشان هيك بِعمَلولهم مراكز توعية بضرورة الرضاعة ... لكن هُما بِحُبو الراحة ... بحبو يِتْرَيَحُو ويِرَيحُو حالهم ... حتى لو بدهم يِخْسَرو ... الراحة عندهم شيئ كبير " 

طيب في النهاية إيش أكثر أكلة إنتي بِتحبيها وكيف بِتِنعمِل ؟   

" هوا إلي بَحُبُو أنا مش ضروري يِنِعمِل ... بس إلي بِحُبو راجل البيت هوا إلي السِت حريصة إنو تعملو ... واحسن اكلة بِحبها رَب الأسرة عندي إلي هِيا المقلوبة ... بِحُب المقلوبة كتير كتير كتير ... دايما بِقُول أنا بِدي مقلوبة ... طبعا بِنِعْمَل مقلوبة بالجاج والزَهرَة والبِتنجان والتومة والبصل وأَنُووو مع هاللبن والسَلَطة العادية الإفرنجية بِكُون آخر إنبِساط ... المقلوبة أكل شعبية معهودة ومعروفة ووصفاتها موجودة بكل الكُتب لكن بدي أنوه إلها ... طبعا هادي المقلوبة بيكون محضرين الجاج مسلوق ومستوي والبتنجان مقلي والبطاطا مقلية والزهرة مقلية والبصل مقلي والرز طبعا مجهز هادي كل الأشياء المقلية دسمة ... بِتتصفط في قاع الطنجرة ... الجاج أول إشي ... عأساس لما نِقلبها يكون الجاج عالوجه ... وفوقه طبعا البتنجان والبطاطا والزهرة ... بعد هيك طبقة البصل المقلي والتومة المقلية ... في ناس بِتحُط حمص ... في ناس بِتحُطِش حمص ... طبعا مع شرايح بندور في قاع الطنجرة ... بعد هيك بِنتبل المقلوبة كلها بِتتبيلة المقلوبة إلي هيا الفلفل الأسمر والبهار والكركم وبِندير الرز عليها والمرقة عليها ... أول خمس دقايق الغاز عالي عشان تِفَتِح الرُزة بعد هيك بِنْوَطِيه وبنُكُمْرُو وتقريبا بعد نص ساعة بِتستوي المقلوبة بنحط عليها الإدام وفيه ناس بِحطو زبدة ... في ناس بِحطو سيرج ... أو زيت عَبَاد الشمس أخف ... فيه ناس بِحُطو زيت ... بعد ما تستوي بِنسيبها هيك ربع ساعة تِتْشَرَب وبنجيب هالسِدر الكبير خالص وبنقلب هالمقلوبة وبتكون زي القالب ... زي قالب الكيك ... طبعا كل واحد صحنه ومعلقته وشوكته قدامه وبياخد قد ما بِدو وطبعا الجاج بكون على وجه المقلوبة وكل واحد بياخد قد ما بدو ياكل وقطعة الجاج إلي بِحبها بياخدها وهالسَلَطة وهاللبن وهالزتون وهالطراشي جنبها وبياكلو وبِنْبِسطو وبِكَيفو وكتير لما نْطَوِل نعمل مقلوبة بِقولو إعملولنا مقلوبة لإنو زمان ما اكلناها وجاي على بالنا لإنها أكلة شعبية والكل بحبها والكل بِنِبسط يوم ما نعملها "  
1

